**CDS apríl 2018**

**Ktorý si na nebesiach**

Toto oslovenie v modlitbe Pána nesie v sebe dve veľmi cenné a dôležité informácie, ktoré musíme rozvinúť a zapracovať do našej modlitby a do života.

V prvom rade je to **vyznanie viery:** ***Ktorý si!***  Teda existuješ! Nemôžeme sa úprimne modliť k niekomu, o kom nie sme presvedčení, že existuje. Ak niekoho oslovíme, musíme si ho predstaviť, v duchu „vidieť“ – teda veriť, že existuje... Len On JE. A zároveň je to aj vstup do tajomstva lebo existencia je tajomstvo! Naučme sa diviť sa tajomstvu bytia, veď nie je samozrejmé. JE DAROM! Všetky nám známe bytia sú kontingentné – nie sú nutné. Museli vzniknúť a mohli aj nevzniknúť. Celý vesmír mohol nebyť. Aj my sme mohli nebyť. To, že sme, musel niekto chcieť.– *Lebo všetko, čo je, miluješ a nič nemáš**v nenávisti z toho, čo si urobil; lebo keby si bol nenávidel niečo, nebol by si to utvoril* [Múd 11, 24].

Len náš Pán JE, On je Existencia sama, On nemôže neexistovať! My sme len jeho dielo, nemáme vlastnú moc existovať!

*Mojžiš pásol ovce svojho tesťa, madiánskeho kňaza Jetra. Keď raz hnal ovce na púšť, došiel k Božiemu vrchu Horeb. Tu sa mu zjavil Boží anjel v ohnivom plameni z tŕňového kríka. Keď naň hľadel, videl, že tŕňový krík horí plameňom, ale nezhára.*

*Vtedy si Mojžiš povedal: „Pôjdem a obzriem si ten čudný jav. Prečo tŕňový krík nezhorí.“*

***Keď Pán videl, že prichádza****, aby si to obzrel, Boh naňho z tŕňového kríka zavolal: „Mojžiš, Mojžiš!“ On odpovedal: „Tu som.“ I hovoril mu: „Nepribližuj sa sem! Zobuj si z nôh obuv, lebo* ***miesto, na ktorom stojíš, je zem svätá****!“A pokračoval: „Ja som Boh tvojho otca Abraháma, Boh Izáka a Boh Jakuba.“ Vtedy* ***si Mojžiš zakryl tvár****, lebo sa bál pozrieť na Boha. A Pán mu povedal: „Videl som utrpenie svojho ľudu v Egypte a počul som jeho volanie pre pracovných dozorcov.* ***Viem o jeho utrpení.***

***Preto poď, pošlem ťa*** *k faraónovi! Vyvedieš môj ľud, Izraelitov, z Egypta!“*

*Tu Mojžiš povedal Bohu: „Kto som ja, aby som šiel k faraónovi a aby som vyviedol Izraelitov z Egypta?!“ On mu povedal: „****Ja budem s tebou*** *a toto ti bude znamením, že som ťa ja poslal: keď vyvedieš ľud z Egypta, budete uctievať Boha na tomto vrchu.“ Mojžiš povedal Bohu: „Ja pôjdem k Izraelitom a poviem im: Boh vašich otcov ma poslal k vám. Oni sa budú pýtať: ‚****Aké je jeho meno?****’ A čo im odpoviem?“ Boh povedal Mojžišovi: „****Ja som, ktorý som!“*** *– a dodal: „Toto povieš Izraelitom: ‚****Ja-som*** *ma poslal k vám!’ Toto je moje meno naveky a takto ma budú spomínať z pokolenia na pokolenie“* [Ex 3, 1 – 15]*.*

Tento príbeh skrýva v sebe niekoľko dôležitých momentov aktuálnych aj pre našu modlitbu:

*Keď Pán videl, že prichádza* – Pán nás volá na rozhovor rôznym spôsobom. U Mojžiša to bol zjav horiaceho kríka. Ale rozhovor sa začína, až keď zareagujeme, keď vidí, že prichádzame. Každý z nás má a mal v živote už veľa „horiacich kríkov“ – vo forme bolesti, radosti, núdze či nádeje... Buďme pozorní na „horiace kríky“ na našej životnej ceste... a buďme za ne vďační.

*... miesto, na ktorom stojíš, je zem svätá.*.. aj naša izba, pracovňa, dielňa, aj naša duša, srdce... – nesmieme tam vnášať zlobu, hnev, nenávisť, žiarlivosť, pomstu... A najmä čas modlitby je svätý! Aj náš, aj nášho blížneho! Možno si aj teraz na CDS treba nanovo uvedomiť, že sa nemáme rušiť, treba to rešpektovať a mať v úcte tieto posvätné chvíle. *Viem o jeho utrpení*. – ON vie všetko, nemusíme ho informovať, ale počúvať a prosiť o silu, lebo ON má riešenie. Ale vo väčšine prípadov Božie riešenie problémov je spojené s: Preto poď, pošlem ťa! – Nečakajme, že ON urobí za nás niečo, čo môžeme a máme urobiť my. (*Kto problém vidí, je už aj akosi pozvaný riešiť ho*.)

A nebojme sa, ak bolo: „... poď, pošlem ťa“, bude aj: „Ja budem s tebou!“

Keď teda vyslovujeme **Ktorý si**, mali by sme si v bázni a úcte uvedomiť, že sme oslovili Najsvätejšieho.

*Oslavujte****jeho******meno****veľké a úžasné, lebo****je******sväté*** [Ž 99, 3]. *Každý, kto bude vzývať Pánovo meno, bude spasený* (Sk 2.21)]. *Lebo každý, kto bude****vzývať******Pánovo******meno****, bude spasený* [Rim 10, 13]. *A každý, kto bude****vzývať******Pánovo******meno****, bude zachránený* [Joel 3, 5]. *Vezmem kalich spásy a****budem******vzývať******meno******Pánovo*** [Ž 116, 13]*... obetu chvály ti prinesiem a****budem******vzývať******meno******Pánovo*** [Ž 116, 17]

*Ktorý si*  ***na nebesiach***

Tento biblický výraz neznamená miesto („priestor“), ale spôsob bytia, existencie; nie nedosiahnuteľnú vzdialenosť Boha, ale jeho vznešenosť. Náš Otec nie je „inde“, je „nad všetkým“, čo môžeme pochopiť. Preto, že je trikrát svätý, je celkom blízky pokornému a skrúšenému srdcu: „*Správne sa teda chápe, že keď sa hovorí: Otče náš, ktorý si na nebesiach, hovorí sa: v srdciach spravodlivých ako v jeho svätom chráme. Zároveň aj, aby si ten, kto sa modlí, želal, žeby v ňom prebýval ten, ktorého vzýva.*“ Aby tie nebesia boli aj v našom srdci. Opäť vstupujeme do spoločenstva! Asi by bola na mieste  otázka: čo je v mojom srdci, v duši? Je tam kúsok neba alebo...

Symbol nebies nás odkazuje na tajomstvo zmluvy, ktoré prežívame, keď v modlitbe hovoríme Otče náš. Otec je v nebi, to je jeho príbytok, jeho dom je naša „vlasť“. Hriech nás vyhnal z krajiny zmluvy, no obrátenie srdca nám dáva vrátiť sa k Otcovi do neba. V Kristovi boli zmierené nebo a zem, lebo Syn „zostúpil z neba“ **sám a dáva nám vrátiť sa do neba spolu s ním,** skrze svoj kríž, svoje zmŕtvychvstanie a svoje nanebovstúpenie.

Keď sa Cirkev modlí „Otče náš, ktorý si na nebesiach“, vyznáva, že sme Boží ľud, ktorý už má *miesto v nebi v Kristovi Ježišovi* [Ef 2, 6]; *je s Kristom ukrytý v Bohu* [Kol 3, 3]; a súčasne v tomto pozemskom stánku *vzdycháme a túžime si naň obliecť svoj nebeský príbytok* [[2 Kor 5, 2](http://www.svatepismo.sk/suradnice.php?suradnice=2%20Kor%205,%202)].

Kresťania „žijú v tele, ale nežijú podľa tela. Bývajú na zemi, ale svoj domov majú v nebi“.

Aj v tejto prosbe, výroku Otčenáša je viacero významových rovín. Krásne je aj toto umiestnenie (vpustenie!) Boha do svojho srdca, uvedomenie si vznešenosti i blízkosti – a veľkosti diela vykúpenia, ponuky, daru zmluvy. Najmotivujúcejšie sa však zdá byť vedomie, že nebo je miesto dokonalej blaženosti. Ak je Otec v nebi, je dokonale blažený a nič a nikoho nepotrebuje! Nemusel sa o nič starať, nepotreboval nás! (Len na ťarchu sme mu). Okrem hriechu, utrpenia a urážok sme nič nového do vesmíru nevniesli, zabili sme dokonca aj jeho Syna! Že sa predsa vytrhne zo svojho dokonalého šťastia a vzhliadne na nás, má o nás záujem a chce aj nás pozdvihnúť a prijať do svojej radosti – to je to zarážajúce, divné, všetko presahujúce tajomstvo lásky. Láska je nepochopiteľná, je to až absurdné, ako veľmi nás miluje. On ma nemiluje preto, že som dobrý, ale preto, že **On je dobrý**! Existuje vôbec niečo, v čo nemám dúfať, niečo, o čo nesmiem prosiť, niečo, o čo nemám právo žiadať a čakať – ak už dal za mňa zabiť svojho Syna?! Čo nám ešte môže odoprieť? *A zasa vám hovorím: Ak budú dvaja z vás na zemi jednomyseľne prosiť o čokoľvek, dostanú to od môjho Otca, ktorý je na nebesiach.* [Mt 18, 19]; (asi by bolo neférové, keby som mu ja odoprel niečo, o čom viem, že si to želá...).

Ak je to tak – a celé Zjavenie nám to zvestuje - On chce svoju blaženosť rozdávať, urobiť nás všetkých účastnými na jeho radosti. Toto vedomie by nás malo „nakaziť“ túžbou rozširovať Božiu blaženosť okolo seba – a to už nie sme len pri vstupe do spoločenstva, ale priamo v apoštolskom poslaní! Spolupracovník sa nemôže už ani túto druhú vetu Otčenáša pomodliť bez toho, aby si neuvedomil a neprijal vedome záväzok zaangažovať sa, aby tie nebesia, na ktorých je Otec, boli systematicky napĺňané novými a novými deťmi... Je to jasná výzva na apoštolát. Modlitba spolupracovníka je nutne spoločenská a apoštolská! Rozšírte si srdcia!

Naučme sa zotrvávať v nebesiach – mysľou, srdcom, životným štýlom v Bohu – pre to sme totiž určení a sme tam pozvaní. A je nebezpečné jeho pozvania odmietať [pozri Mt 22, 2-14]! Lebo pre každého z nás raz nastane chvíľa, keď hospodár vstane a zavrie dvere. Aby sme v tom momente boli vnútri a nezostali vonku...

*Na zamyslenie:*

* Ako vyzerá moja vďaka za dar života a povolania byť účastným na Božom živote?
* Je ponúknuté Božie Kráľovstvo aj v mojom srdci, reči, skutkoch?
* Ako bude vyzerať moja *Veľkonočná radosť*?